
Adunarea lui Dumnezeu 


sau Isus este îndeajuns. 
Introducere 


Într-o vreme ca aceasta, când aproape fiecare învățătură devine centrul unei noi întovărăşiri, simțim şi 
mai mult nevoia de a avea convingeri lucrate în noi chiar de Dumnezeu, despre ceea ce este în adevăr 
Adunarea lui Dumnezeu. Trăim într-un secol de activitate intelectuală neobişnuită; de aici nevoia de a 
studia Cuvântul lui Dumnezeu cu calm şi rugăciune. 


Acest Cuvânt - binecuvântat să fie Autorul lui! - este ca o stâncă în mijlocul oceanului gândirii omeneşti; 
astfel, el rămâne neclintit în furtuni cum şi atunci când valurile înspumate izbesc în el neîncetat. Această 
stâncă nu numai că rămâne ea însăşi neclintită, dar împărtăşeşte neclintirea ei tuturor acelora care stau 
pe ea. Ce har, că în felul acesta rămânem nezdruncinați de frământările oceanului furtunos şi găsim 
linişte şi odihnă pe „stânca veacurilor”! 


Negreşit, aceasta este o mare binecuvântare. Dacă n-am avea Cuvântul, unde am fi? Unde am merge? Şi 
ce am face? Ce întuneric! Ce încurcătură! Ce nedumerire! Zeci de mii de glasuri felurite ajung uneori la 
urechile noastre şi fiecare din ele pare că vorbeşte cu o astfel de autoritate, încât - dacă nu eşti bine 
învățat şi bine întemeiat pe Cuvânt - e primejdie să fii dărâmat sau cel puțin clătinat şi tulburat. Unul 
spune că aşa e bine; altul că altfel e bine; al treilea că toate sunt bune, iar al patrulea că nimic nu e bun. În 
privința atitudinii față de Biserică sau Adunare, vom întâlni creştini care merg într-un loc, alţii care merg 
într-alt loc, unii care merg pretutindeni şi alţii care nu se duc nicăieri. 


Faţă de această stare de lucruri, ce este de făcut? E cu neputinţă ca pretutindeni să fie bine. Şi totuşi 
există negreşit ceva aşa cum trebuie. E imposibil să fim obligați să trăim în greşeală, în întuneric sau în 
nesiguranță. Este o cărare - binecuvântat să fie Dumnezeu! - cu toate că pasărea de pradă n-o cunoaşte, 
ochiul vulturului n-a zărit-o, cele mai trufaşe dobitoace n-au călcat pe ea şi leul n-a trecut niciodată pe 
ea. Unde este această cale sigură şi binecuvântată? Ascultaţi răspunsul lui Dumnezeu: „lată, frica de 
Domnul, aceasta este înțelepciunea; depărtarea de rău este pricepere” (lov 28:28) 


De aceea, cu teamă de Domnul, în lumina adevărului Lui, care nu poate greşi niciodată, şi într-o umilă 
dependenţă de învățătura Duhului Sfânt, pornim la cercetarea subiectului arătat la începutul acestei 
scrieri. Domnul să facă să nu ne încredem deloc în gândurile noastre sau în gândurile vreunui om, ci cu 
sinceritate să ne lăsăm învățați numai de Dumnezeu! 


Dar, pentru a trata cu folos acest subiect atât de însemnat despre Adunarea lui Dumnezeu, trebuie să 
stabilim un fapt şi în al doilea rând să punem o întrebare. Faptul e acesta: există într-adevăr pe pământ o 
Adunare a lui Dumnezeu. lar întrebarea e următoarea: Ce este această Adunare? 


Partea 1. 


În primul rând să vedem faptul. Există pe pământ ceva care se numeşte şi care este Adunarea lui 
Dumnezeu. Negreşit, acesta este un fapt însemnat: Dumnezeu are o adunare pe pământ. Departe de 
mine gândul că aceasta ar fi vreo organizație omenească cum sunt: biserica ortodoxă, biserica Romei, 

biserica anglicană, biserica scoțiană sau diferitele sisteme ieşite din ele, alcătuite şi modelate de mână 
omenească şi susținute prin mijloacele omului. 


Adunarea lui Dumnezeu e formată prin Duhul Sfânt, în jurul Persoanei Fiului lui Dumnezeu, ca să 
adore pe Dumnezeu Tatăl şi să aibă părtăşie cu El. Posibilitatea de a recunoaşte şi de a prețui această 
Adunare este cu totul altceva şi depinde de starea noastră duhovnicească, de dezbrăcarea de noi înşine, 
de zdrobirea voinţei noastre şi de supunerea noastră ca de copil față de autoritatea Sfintei Scripturi. 


Dacă începem cercetările noastre despre Adunarea lui Dumnezeu cu sufletul plin de gânduri formate 
mai dinainte şi de anumite preferințe personale sau dacă recurgem la lumina tremurătoare a 
învățăturilor, părerilor şi tradiţiilor omeneşti, atunci să fim siguri că nu vom ajunge la adevăr. 


Ca să recunoaştem Adunarea lui Dumnezeu, trebuie să fim învățați numai şi numai de Cuvântul lui 
Dumnezeu, şi să ne lăsăm călăuziţi de Duhul lui Dumnezeu; căci ce s-a spus despre copiii lui 

7 
Dumnezeu, se poate spune şi despre Adunarea lui Dumnezeu: „lumea n-o cunoaşte.” 


Prin urmare, dacă în vreun fel oarecare suntem cârmuiți de duhul lumii; dacă suntem porniţi să ridicăm 
în slăvi pe un om; dacă umblăm să ne arătăm pe noi înşine în fața oamenilor; dacă ținem să dobândim 
un loc atrăgător, adică o situație de mare renume, care este însă o piedică pentru sufletul nostru, atunci 
mai bine să părăsim cercetările noastre despre Adunarea lui Dumnezeu şi să ne căutăm locul în acele 
forme ale organizaţiei omeneşti care se potrivesc mai mult cu felul nostru de a gândi sau cu convingerile 
noastre intime. 


Mai mult, dacă ținta noastră este să găsim o ceată religioasă în care să fie prețuit Cuvântul lui Dumnezeu 
sau în care să se găsească copii ai lui Dumnezeu, dorința aceasta ni se poate împlini, căci putem găsi în 
creştinătate o ceată care să aibă unul din aceste lucruri, ba chiar pe amândouă. 


În sfârşit, dacă urmărim doar să facem tot binele pe care suntem în stare să-l facem, fără să cercetăm cum 
îl facem; dacă suntem gata să întoarcem cuvintele lui Samuel şi să le facem să sune cam aşa: „Jertfele fac 
mai mult decât ascultarea şi grăsimea berbecilor mai mult decât păzirea Cuvântului Lui”, atunci este mai 
mult decât nefolositor să ne urmăm cercetările privitoare la Adunarea lui Dumnezeu, cu atât mai mult 
cu cât această Adunare nu poate fi descoperită şi încuviințată decât de unul care a învăţat să fugă de 
zecile de mii de căi înflorite, croite de oameni, şi să-şi supună cugetul, inima, priceperea şi toată ființa sa 
morală celei mai înalte autorități care e arătată în cuvintele: „Aşa vorbeşte Domnul!” 


Cu alte cuvinte, ucenicul supus ştie că există o Adunare a lui Dumnezeu şi numai el e în stare - datorită 
harului - s-o găsească şi să recunoască faptul că locul său este acolo. Acela care cercetează Scriptura cu 
pricepere simte foarte bine deosebirea care există între un sistem întemeiat, alcătuit şi cârmuit de 
înțelepciunea şi voința omului şi această Adunare, care se strânge în jurul lui Hristos, şi e cârmuită de El. 
Deosebirea e mare de tot: ca dintre Dumnezeu şi om! 


Dar cineva ar putea să ceară dovezi din Biblie despre faptul că există pe pământ o Adunare a lui 
Dumnezeu. Foarte bine. Le vom aduce îndată. Ba chiar să ne fie îngăduit s-o spunem: fără autoritatea 
Scripturii, toate cele spuse despre adevăruri ca acestea sunt fără valoare. Aşa dar, ce spune Cuvântul? 


Prima noastră dovadă din Biblie va fi cunoscutul loc de la Matei 16:13-18: „Isus a venit în părțile Cezareii 
lui Filip şi a întrebat pe ucenicii Săi: «Cine zic oamenii că sunt Eu, Fiul Omului?» Ei au răspuns: «Unii zic 
că eşti loan Botezătorul; alţii Ilie; alții leremia sau unul din proroci». «Dar voi», le-a zis El «cine ziceți că 
sunt?» Simon Petru, drept răspuns, I-a zis: «Tu eşti Hristosul, Fiul Dumnezeului Celui viu!» Isus a luat 
cuvântul şi i-a zis: «Ferice de tine, Simone, fiul lui lona; fiindcă nu carnea şi sângele ţi-a descoperit lucrul 

acesta, ci Tatăl Meu care este în ceruri. Şi Eu îți spun: tu eşti Petru (greceşte: Petros) şi pe această piatră 
(greceşte „petra” = stâncă) voi zidi Biserica şi porţile Locuinţei morților nu o vor birui».” 


Aici Domnul nostru vesteşte dinainte că are de gând să clădească Adunarea arătând totodată adevărata 
ei temelie şi anume: „Hristos, Fiul Dumnezeului Celui viu”. Acesta e un punct de mare însemnătate în 
subiectul nostru. Clădirea este întemeiată pe Stâncă şi această Stâncă nu e Petru, care poate să greşească, 
să se poticnească, să se rătăcească, ci Hristos, Fiul Dumnezeului Celui viu; şi fiecare piatră din această 
clădire are parte de viața Stâncii, care nu poate fi nimicită, fiind biruitoare asupra oricărei puteri a 
vrăjmaşului. 


Mai mult, ceva mai departe, tot în Evanghelia după Matei, ajungem la un loc tot aşa de bine cunoscut: 
„Dacă fratele tău a păcătuit împotriva ta, du-te şi mustră-l între tine şi el singur. Dacă te ascultă, ai 
câştigat pe fratele tău. Dar, dacă nu te ascultă, mai ia cu tine unul sau doi inşi, pentru ca orice vorbă să 
fie sprijinită pe mărturia a doi sau trei martori. Dacă nu vrea să asculte de ei, spune-l Adunării; şi dacă 
nu vrea să asculte nici de Adunare, să fie pentru tine ca un păgân şi ca un vameş. Adevărat vă spun că 
orice veți lega pe pământ, va fi legat şi în cer; şi orice veți dezlega pe pământ, va fi dezlegat în cer. Vă 
mai spun iarăşi că, dacă doi dintre voi se învoiesc pe pământ să ceară un lucru oarecare, le va fi dat de 
Tatăl Meu, care este în ceruri. Căci acolo unde sunt doi sau trei adunați în Numele Meu, sunt şi Eu în 
mijlocul lor” (Matei 18:15-20). 


Vom mai avea prilej să ne amintim de acest loc şi anume în a doua parte a subiectului nostru. Acum îl 
aducem doar ca un inel în lanţul dovezilor pe care ni le dă Scriptura că există o Adunare a lui Dumnezeu 
pe pământ. Această Adunare nu e un nume, o formă, o pretenţie sau o închipuire. Nu, ea este o realitate 
dumnezeiască, un aşezământ al lui Dumnezeu, care l-a pecetluit şi l-a întărit. Ea este aşezământul la care 
se apelează în toate cazurile de jigniri personale şi de neînțelegeri care nu se pot aranja între părțile 
interesate. Această Adunare poate fi alcătuită din „două sau trei” persoane - cel mai mic număr - dar 
chiar şi atunci ea există, este recunoscută de Dumnezeu, iar hotărârile ei sunt recunoscute în cer. 


Nu trebuie să ne lăsăm înspăimântați şi abătuţi de la adevăr în privinţa acestui subiect prin faptul că 
biserica Romei a încercat să-şi întemeieze monstruoasele-i pretenţii pe cele două locuri pe care le-am 
citat. Această biserică nu este Adunarea lui Dumnezeu, întemeiată pe Stâncă, pe Hristos, şi strânsă în 
Numele Lui; ea înseamnă lepădarea de credinţă; ea este întemeiată pe un muritor slab şi cârmuită de 
tradiţii şi învățături omeneşti. Aşadar, nu trebuie să ne lăsăm lipsiţi de realitatea care vine de la 
Dumnezeu prin falsificările acestei realități făcute de satan. Dumnezeu îşi are Adunarea Sa pe pământ şi 
noi suntem răspunzători s-o recunoaştem şi să ne găsim locul în ea. 


Aceasta cere un ochi simplu, o voință supusă, un duh smerit. Cititorul să fie însă sigur că îi stă la 
îndemână har să ajungă la o siguranță dumnezeiască cu privire la locul său în Adunarea lui Dumnezeu, 
tot aşa cum i-a stat ori îi stă şi cu privire la adevărul despre propria sa mântuire prin sângele Mielului; şi 
n-ar trebui să fie mulțumit fără aceasta. Eu n-aş fi mulțumit să trăiesc un ceas fără siguranța că sunt - în 
duh şi în felul de a gândi - un om care fac parte din Adunarea lui Dumnezeu. Zic „în duh şi în felul de a 
gândi” pentru că s-ar putea întâmpla să mă aflu într-un loc unde nu se găseşte nicio arătare locală a 
Adunării; în acest caz, trebuie să mă mulțumesc să am doar părtăşie în duh cu toţi aceia care stau pe 
terenul Adunării lui Dumnezeu şi să mă îndrept către EI, pentru a-mi da posibilitatea să mă pot bucura 
de harul de a fi la un loc cu poporul Lui, pentru a gusta binecuvântările Adunării Lui şi totodată pentru 
a mă face părtaş la sfintele ei îndatoriri. 


lată ceea ce simplifică problema într-un mod uimitor: dacă nu pot să am chiar Adunarea lui Dumnezeu, 
nu voi avea nimic mai puţin. Nu mi-e de ajuns să mă duc la o adunare religioasă, unde sunt câțiva 

creştini, unde se predică Evanghelia şi unde se urmează rânduielile obişnuite. Trebuie să fim 
încredințaţi, prin autoritatea Cuvântului şi Duhului Sfânt, că această adunare se strânge pe temeiul 
adevărului privitor la Adunarea lui Dumnezeu, ale cărei trăsături le poartă; altfel, nu pot s-o recunosc. 
Da, pot recunoaşte pe copiii lui Dumnezeu care sunt acolo, dacă ei vor să-mi îngăduie aceasta dincolo de 
barierele sistemului lor religios; dar acest sistem nu pot să-l recunosc, nici să-l încuviințez în vreun fel. 


Dacă aş face altfel, ar fi ca şi cum aş spune că e tot una să-mi iau locul în Adunarea lui Dumnezeu sau 
într-un sistem omenesc, ca şi cum aş recunoaşte autoritatea Domnului Isus sau autoritatea omului, ca şi 
cum m-aş pleca înaintea Cuvântului lui Dumnezeu sau înaintea părerilor omeneşti. 


Fără îndoială, mulţi se vor mira auzind aceste lucruri şi vor spune că aceasta înseamnă bigotism, 
prejudecată, îngustime de vederi, intoleranţă şi câte altele. Aceasta însă nu trebuie să ne întristeze prea 
mult. Tot ce avem noi de făcut este să arătăm adevărul cu privire la Adunarea lui Dumnezeu şi să 
rămânem alipiți de acest adevăr cu toată inima, cu toată tăria şi cu orice preț. Dacă Dumnezeu are o 
Adunare - şi Scriptura mărturiseşte lucrul acesta - atunci eu trebuie să fiu acolo, şi nu în altă parte. 


Fără îndoială, fiecare trebuie să recunoască aceasta: acolo unde se află mai multe sisteme care vin în 
conflict unele cu altele, ele nu pot să fie toate de la Dumnezeu. Atunci ce e de făcut? Să mă mulțumesc să 
aleg din două pe cel mai puțin rău? Atunci ce să fac? Răspunsul este simplu, arătat limpede: ori 
Adunarea lui Dumnezeu, ori nimic. 


Dacă acolo unde locuieşti se găseşte o adunare care poartă trăsăturile Adunării lui Dumnezeu, bine; 
alipeşte-te de ea! Dacă nu, mulțumeşte-te să fii în părtăşie de duh cu toți aceia care, cu umilință şi 
credincioşie, mărturisesc şi ocupă această sfântă poziţie. Unii socotesc că cei ce încuviințează totul şi 
merg, împreună cu toate şi cu toți sunt „oameni cu vederi largi”. Poate este foarte uşor şi foarte plăcut să 
fii într-un loc unde e îngăduită voinţa fiecăruia şi unde sunt lăsate la o parte frământările conştiinţei; 
unde poți păstra ce-ţi place şi unde te poți duce unde vrei. Toate acestea par lucruri atrăgătoare, deci 
vrednice de primit; la sfârşit însă se va vedea amărăciune şi lipsă de roade, iar în ziua Domnului totul 
va arde - cum ard lemnul, fânul şi paiele - căci nu pot rezista la focul judecății. 


Dar să continuăm cu arătarea dovezilor din Biblie. În Faptele Apostolilor — sau mai bine zis în Faptele 
Duhului Sfânt - găsim Adunarea întemeiată cu adevărat. Un loc sau două vor fi de ajuns, ca să dovedim 
aceasta: „Toţi împreună erau nelipsiți de la templu în fiecare zi, frângeau pâinea acasă şi luau hrana cu 
bucurie şi curăție de inimă. Ei lăudau pe Dumnezeu şi erau plăcuți înaintea întregului norod. Şi Domnul 
adăuga în fiecare zi pe cei care erau mântuiți” (Faptele Apostolilor 2:46-47). 


Aşa era mersul lucrării pe vremea apostolilor: simplu, original. Când o persoană se întorcea la 
Dumnezeu, îşi lua locul în Adunare; nu era nici o greutate să fie primită; nu erau nici secte, nici partide, 
care să se pretindă fiecare o biserică, având cauza ei sau interesul ei particular. Nu era decât Adunarea lui 
Dumnezeu, unde El locuia şi cârmuia. Nu era un sistem format după voința, judecata sau conştiinţa 
omului. Omul nu pornise încă să întemeieze o biserică. Era numai lucrarea lui Dumnezeu. Numai în 
seama lui Dumnezeu şi în puterea Lui era să adune la un loc pe cei mântuiți şi să mântuiască pe cei 
pierduţi“. 

* Nicăieri în Scriptură nu întâlnim ideea de a fi membrul unei biserici sau al unei adunări. Orice adevărat 
credincios este un mădular al Adunării lui Dumnezeu - al Trupului lui Hristos — şi nu poate în acelaşi timp să fie 
mădular şi al altui lucru, după cum brațul meu nu poate să fie mădular şi al altui trup. 


Singurul teren adevărat pe care se pot aduna cei credincioşi este arătat în această mărturisire însemnată: 
„Este un singur Trup, un singur Duh” (Efeseni 4:4). „Noi, care suntem mulți, suntem un trup, căci toți 
luăm o parte din aceeaşi pâine” (1. Corinteni 10:17). Dacă Dumnezeu declară că nu este decât „un singur 
Trup”, este împotriva gândului Lui să fie mai multe trupuri, secte sau denumiri. Chiar dacă într-o 
localitate nu este numărul întreg de credincioşi care poate fi numit „Trupul lui Hristos” sau „Adunarea 
lui Dumnezeu”, totuşi credincioşii de acolo trebuie să se adune pe terenul acestui „Trup” şi al acestei 
„Adunări” şi pe nici un alt teren. Atragem deosebita atenţie cititorilor asupra acestui principiu, care 
rămâne în toate timpurile, în toate locurile şi în toate împrejurările. Starea de ruină a bisericii 
mărturisitoare nu atinge acest principiu. A fost adevărat din ziua Cincizecimii; este adevărat în vremea 
de față şi va fi adevărat până ce Adunarea va fi răpită, ca să întâmpine pe Capul şi Domnul ei, că este un 
singur Trup. Loţi credincioşii fac parte din acest Trup şi ar trebui ca ei să se adune călăuziți de acest 
principiu şi de nici unul altul. 


Pentru ce - întrebăm noi - ar fi altfel în vremea de față? Pentru ce oamenii născuți din nou ar căuta 
altceva în afară sau deosebit de Adunarea lui Dumnezeu? Nu este de ajuns să fii în Adunarea Lui? Locul 
unde locuieşte, lucrează şi cârmuieşte El nu este tocmai locul unde trebuie să fie toți ai Lui? Fără 
îndoială. Ar trebui să se mulțumească ei cu altceva? Nu, fireşte. Mai spunem răspicat încă o dată: „Ori 
Adunarea lui Dumnezeu, ori nimic”. 


Este adevărat că s-au arătat decăderea, ruina şi lepădarea de adevărata credință. Valul ameninţător al 
rătăcirii a smuls multe din vechile hotare ale Adunării. Înţelepciunea omului şi voința lui sau, dacă vreți, 
priceperea, judecata şi cunoştinţa lui au fost la lucru în chestiunile privitoare la Biserică şi urmarea 
acestui fapt se arată ochilor noştri în sectele şi partidele care aproape nu se mai pot număra în vremea de 
față. Totuşi, îndrăznim să spunem că Adunarea e totdeauna Adunare, cu toată decăderea, cu tot păcatul 
şi cu toată încurcătura care a urmat. Greutatea de a ajunge să cunoşti Adunarea poate să fie mare, dar 
realitatea ei odată găsită e neschimbată şi neschimbătoare. Pe timpul apostolilor, Adunarea şi-a înălțat 
capul cu hotărâre, lăsând în urma ei pe de o parte ținutul întunecos al iudaismului, iar pe de altă parte 
păgânismul. Nu era cu putinţă să se fi înşelat cineva cu privire la ea; Adunarea era o mare realitate; o 
ceată de oameni vii, în mijlocul căruia locuia Dumnezeu; o ceată de oameni adunați, stăpâniți şi călăuziți 
de Duhul Sfânt în aşa fel, încât, dacă intra vreun necredincios sau vreun neştiutor, acesta era încredințat 
de toți şi nevoit să recunoască faptul că Dumnezeu era acolo (citiți cu luare aminte 1 Corinteni capitolele 
12 şi 14). 


Astfel, în Evanghelie, Domnul nostru şi-a dezvăluit gândul de a întemeia o Adunare. Această Adunare 
ne este arătată în Faptele Apostolilor ca o realitate istorică. Apoi, venind la epistolele lui Pavel, vedem că 
apostolul se adresează Adunării în şapte locuri diferite şi anume: la Roma, la Corint, în Galatia, la Efes, la 
Filipi, la Colose şi la Tesalonic; în sfârşit la începutul Apocalipsei, e vorba de nişte epistole către şapte 
adunări diferite. În toate aceste locuri, Adunarea lui Dumnezeu era un lucru vădit, simțit, real, întemeiat 
şi păstrat de Dumnezeu Însuşi. Nu era o organizație omenească, ci un aşezământ dumnezeiesc, o 
mărturie, un sfeşnic pentru Dumnezeu în fiecare loc. 


lată atâtea dovezi biblice despre faptul că Dumnezeu are pe pământ o Adunare strânsă mănunchi, 
locuită şi cârmuită de Duhul Sfânt, care e singurul şi adevăratul locţiitor al lui Hristos pe pământ. 


Evanghelia aduce vestea despre Adunare; Faptele Apostolilor, în mod istoric, ne înfăţişează Adunarea 

iar epistolele se adresează Adunării. Toate acestea sunt clare de tot. Şi ținem s-o spunem apăsat: pentru 
înțelegerea acestui subiect, nu avem nevoie de nici un alt glas decât de glasul Sfintei Scripturi. 
Înţelepciunea omenească să tacă fiindcă n-o recunoaştem; tradiția să nu-şi înalțe glasul fiindcă n-are 
trecere înaintea ochilor noştri; părerea mulțimii şi ceea ce pare potrivit cu împrejurările să nu se aştepte 
să le băgăm în seamă. Noi credem că Sfintele Scripturi sunt de ajuns, căci ele cuprind tot ce ne trebuie, ca 
să facă desăvârşit pe omul lui Dumnezeu şi cu totul destoinic pentru orice lucrare bună (2. Timotei 
3:16-17). Cuvântul lui Dumnezeu ori este de ajuns, ori nu este de ajuns. Noi credem că este mai mult 
decât de ajuns pentru tot ce este necesar Adunării lui Dumnezeu. Nici n-ar putea fi altfel când Însuşi 
Dumnezeu este Autorul lui. Ori tăgăduim divinitatea Bibliei, ori recunoaştem că Biblia este de ajuns. Nu 
e cale de mijloc. Este cu neputinţă ca Dumnezeu să fi scris o carte nedesăvârşită, o carte cu lipsuri. 


Acesta e un principiu foarte serios în legătură cu subiectul nostru. Mulţi scriitori protestanți, atacând 
papismul, au păstrat autoritatea Bibliei şi învățătura că ea este de ajuns; ni se pare însă că ei sunt 
totdeauna descoperiți când adversarii lor întorc atacul şi le cer o dovadă luată din Scriptură în sprijinul 
unor lucruri încuviințate şi primite de bisericile protestante. 


Într-adevăr, în bisericile protestante sunt primite şi practicate multe lucruri, care nu se bucură de 
încuviințarea Cuvântului; şi când viclenii şi inteligenții apărători ai papismului au atras atenţia asupra 
acestor lucruri şi au cerut să li se răspundă pe ce autoritate biblică se întemeiază ele, atunci slăbiciunea 
protestantismului a fost dată la iveală în chip izbitor. Dacă la un moment dat, într-o privință oarecare ne 
învoim să apelăm la tradiţie sau la ceea ce este bine văzut de mulțime, cine va putea să arate hotarele 
unde trebuie să ne oprim? Dacă ne este îngăduit ca într-o privință oarecare să ne depărtăm de Scriptură, 
până unde putem să mergem în această direcție? Dacă în vreo privință admitem autoritatea tradiției, 
cine trebuie să-i hotărască întinderea? Dacă părăsim calea îngustă a descoperirii dumnezeieşti şi intrăm 
în câmpul întins şi încurcat al tradiției omeneşti, atunci n-are dreptul fiecare să aleagă ce vrea? Într-un 
cuvânt, este cu neputinţă să te poți împotrivi susținătorilor catolicismului roman stând pe alt teren decât 
pe cel al Adunării lui Dumnezeu, unde se recunoaşte că Numele Domnului Isus, Cuvântul lui 
Dumnezeu şi puterea Duhului Sfânt sunt de ajuns. Dumnezeu să fie binecuvântat! 


Aceasta este poziția de neştirbit ocupată de Adunarea Lui. Şi oricât de slabă şi disprețuită ar fi această 
Adunare în ochii lumii, noi ştim că Hristos a spus că „porţile Locuinţei morților nu o vor birui”. 
Adunarea îşi are drept temelie „Piatra cea vie”, cu toate că o arătare locală a acestei Adunări poate să fie 
numai „doi sau trei adunați în Numele Domnului Isus” - deci o ceată slabă, săracă, fără vază, nebăgată 
în seamă. 


Este bine să fim lămuriți şi hotărâți în privința acestui subiect. Făgăduința lui Hristos nu poate lipsi 
niciodată. Binecuvântat să fie Numele Lui! El S-a coborât până la cel mai mic număr posibil la care poate 
fi redusă Adunarea Lui: chiar la „doi”. El e plin de îndurare! El împărtăşeşte tot prestigiul, toată valoarea 
şi toată puterea Numelui Său dumnezeiesc şi nemuritor unui mic număr de credincioşi neînsemnați, 
adunați în jurul Lui. E limpede de tot pentru cine vrea să înțeleagă cum trebuie că Domnul Isus, vorbind 
despre „doi sau trei”, nu Se gândea la acele întinse sisteme care s-au format în vremurile vechi, în evul 
mediu şi în timpurile moderne, în răsărit şi în apus, numărând ucenicii lor nu cu „doi sau trei”, ci cu 
împărățiile, provinciile şi parohiile. E clar de tot că o țară întreagă botezată şi „două sau trei” suflete vii, 
adunate în Numele Domnului Isus, nu înseamnă şi nu pot să însemne acelaşi lucru. Creştinătatea 
botezată e un lucru, iar Adunarea lui Dumnezeu este altul. Vom vedea în curând ce este aceasta din 
urmă şi spunem desluşit că ele nu sunt şi nu pot să fie totuna. De obicei lumea le confundă, cu toate că 
nu există două lucruri care să fie mai bine deosebite între ele ca acestea. 


Dacă vrem să ştim prin ce icoană închipuitoare (simbol) înfăţişează Hristos lumea botezată, n-avem 

decât să ne gândim la „grăuntele de muştar”, ajuns copac mare, şi la „aluatul“ de la Matei 13. Cel dintâi 
ne arată cum este în afară „împărăția cerurilor”, cel de al doilea ne arată cum este înăuntru această 
împărăție. Aceasta, la obârşie, fusese întemeiată în adevăr şi în curăţie, dar, prin lucrarea primejdioasă a 
lui satan, a ajuns înăuntru ceva stricat. În afară, e adevărat, se arată foarte populară, are o înfăţişare 
măreaţă şi se întinde până departe, pe pământ, adunând tot felul de oameni sub umbra stăpânirii ei. 
Aceasta este lecţia, simplă, dar foarte serioasă, pe care printr-o înțelegere duhovnicească, o învăţăm de la 
„grăuntele de muştar” şi de la „aluatul” de la Matei 13. 


lar noi adăugăm că, numai învățând bine această lecție, căpătăm destoinicia necesară de a face 
deosebirea necesară între „împărăţia cerurilor” şi „Adunarea lui Dumnezeu”. Cea dintâi poate fi 
asemănată cu o mlaştină întinsă, a doua cu o gârlă care curge străbătând mlaştina şi deci în primejdie 
neîntreruptă să-şi piardă caracterul ei deosebit, amestecându-se cu apa înconjurătoare a mlaştinii. A 
confunda cele două lucruri înseamnă a da o lovitură de moarte oricărei discipline sfinte şi, ca urmare, 
curăției din Adunarea lui Dumnezeu. Dacă „împărăția” şi „Adunarea” înseamnă unul şi acelaşi lucru, 
atunci cum trebuie să lucrăm în cazul „răului” de la 1 Corinteni 5? Apostolul ne spune să-l dăm afară. 
Dar unde trebuie să-l punem? Domnul nostru Însuşi ne-a spus lămurit: „Țarina este lumea” şi apoi în 
loan 17, El spune că ai Lui nu sunt din lume. Aceasta limpezeşte bine totul. Cu toate acestea, oamenii zic 
- chiar față de declarația Domnului nostru, că țarina e biserica şi că neghina şi grâul - nelegiuiţii şi cei 
credincioşi - trebuie să crească împreună şi deci nu trebuie despărțite sub nici un cuvânt. Astfel 
învățătura limpede şi precisă a Duhului Sfânt din 1 Corinteni 5 este pusă în opoziție vădită cu învățătura 
tot aşa de lămurită şi de precisă a Domnului din Matei 13; şi aceasta vine de acolo că se confundă cele 
două lucruri deosebite şi anume: „împărăţia cerurilor” şi „Adunarea lui Dumnezeu”. 


Subiectul pe care îl tratez aici nu-mi îngăduie să mă ocup mai mult de chestiunea „împărăției cerurilor”. 
Deocamdată socotesc că am spus de ajuns dacă am izbutit să fac pe cititor să-şi dea seama de deosebirea 
dintre „împărăţie” şi „Adunare”. Acum vom cerceta ce este Adunarea. Duhul Sfânt să fie Învățătorul 
nostru! 


Partea a II-a. 


Căutând să răspundem la întrebarea: ce este Adunarea lui Dumnezeu? - pentru a da claritate şi 
precizie gândurilor noastre, vom încerca mai întâi să dăm răspuns la următoarele patru întrebări: 


1.  Careeste terenul pe care se adună Adunarea? 

2. Care este centrul în jurul căreia se strânge Adunarea? 

3. Care este puterea prin care se strânge Adunarea? 

4.  Careeste autoritatea de care ascultă Adunarea în privința strângerii ei? 


1.Terenul pe care se strânge Adunarea lui Dumnezeu este mântuirea sau viața veşnică. Nu intrăm în 
Adunare ca să dobândim mântuirea, ci intrăm în ea tocmai din pricină că suntem mântuiţi. Cuvântul nu 
spune: „Pe Adunarea Mea voi zidi mântuirea sufletelor”, ci zice: „Pe această stâncă voi zidi Adunarea 
Mea.” 


Una din învăţăturile (dogmele) cu care se mândreşte Roma este aceasta: „În afară de Biserică nu este 
mântuire”. Da, dar noi, întorcând vorba lor, putem merge mai departe şi să spunem: „In afară de adevărata 


E GBV România www.gbv.ro 8 


Adunarea lui Dumnezeu C. H. Mackintosh 


Stâncă, nu este Biserică.” Daţi la o parte Stânca şi nu rămâne decât o fabrică de rătăcire şi de stricăciune. 


Ce înşelăciune nenorocită să crezi că poți fi mântuit prin aşa ceva! Dar mulțumiri fie aduse lui 
Dumnezeu, pentru că lucrurile nu stau astfel. Nu ajungem la Hristos prin Biserică, ci ajungem la Biserică 
prin Hristos. A răsturna această ordine înseamnă a da la o parte cu totul pe Hristos şi a nu avea nici 
Stânca, nici Biserica, nici mântuirea. Trebuie să întâlnim pe Hristos ca pe Mântuitorul cel viu înainte de a 
avea a face cu Adunarea; aşa se face că unii au putut să aibă viața veşnică şi să se bucure din plin de 
mântuire chiar atunci când nici nu exista o Adunare a lui Dumnezeu pe pământ*. 


* Adunarea n-a luat ființă până ce Hristos, Domnul nostru, n-a înviat dintre cei morți şi n-a fost proslăvit la 
dreapta lui Dumnezeu. Abia atunci şi numai de atunci Duhul Sfânt a fost trimis, ca să boteze pe credincioşi — iudei 
şi neamuri — într-un singur Trup şi să-i facă să fie una cu Cel care este Capul, Cel înviat şi slăvit în ceruri. Acest 
Trup a luat ființă pe pământ la coborârea Duhului Sfânt; acum este încă pe pământ şi va fi până ce Hristos va 

veni să-l ridice lângă El. 


Adunarea e ceva care nu se mai întâlneşte în altă parte. În Vechiul Testament, nu se pomeneşte. Pavel 
spune că n-a fost descoperită în celelalte veacuri; era ascunsă în Dumnezeu. Taina Adunării n-a fost dată 
să fie cunoscută până ce a fost încredințată apostolului Pavel (citiți cu atenție Romani 16:25-26; Efeseni 
3:3-11; Coloseni 1:24-27). Este adevărat - din fericire foarte adevărat - că Dumnezeu avea un popor al 
Său în vremurile Vechiului Testament, dar nu e vorba de poporul Israel, ci de un popor duhovnicesc, 
mântuit, făcut viu, care trăia prin credință şi care a mers în cer, unde e cunoscut sub numele de 
„duhurile celor drepţi făcuți desăvârşiți” (Evrei 12:23). Cele două limite ale istoriei pământeşti a Bisericii 
sunt Cincizecimea (Faptele Apostolilor 2) şi răpirea (1. Tesaloniceni 4:16-17). 


Prinzând acest adevăr, nu putem să mai fim atât de naivi într-o vreme ca aceasta când pretenţiile 
clericale se ridică atât de sus. Biserica - în chip greşit numită astfel - îşi deschide braţele cu o dragoste 
înşelătoare şi invită sufletele împovărate de păcate, trudite şi copleşite de lume să-şi găsească adăpost la 
sânul ei. Cu o dărnicie vicleană, ea deschide uşa comorilor ei şi le pune la îndemâna sufletelor lipsite şi 
îndurerate. Şi fireşte, bogăţiile au o puternică atracție pentru cei ce nu stau pe „Stâncă”. Ea are o preoție 
cu hirotonie care pretinde că-şi trage obârşia - printr-o linie neîntreruptă - chiar de la apostoli. (Vai! Cât 
de diferite sunt cele două capete ale liniei!). Ea are o jertfă continuă. (Vai! O jertfă fără vărsare de sânge şi 
deci fără valoare - Evrei 9:22). Ea are slujbe strălucitoare; dar vai! - ele îşi au obârşia în umbrele unor 
timpuri trecute, umbre care au fost înlocuite pentru totdeauna prin Persoana, lucrarea şi slujba 
veşnicului Fiu al lui Dumnezeu, al cărui Nume fără seamăn să fie binecuvântat în veci! 


Credinciosul are un răspuns care poate fi socotit cea mai potrivită încheiere față de pretențiile şi 
făgăduinţele sistemului roman (şi al oricărui alt sistem). lată-l: el a găsit totul în Mântuitorul cel răstignit 
şi înviat. Ce nevoie mai are credinciosul de jertfa liturghiei? EI e spălat cu sângele lui Hristos. Ce nevoie 
mai are el de un biet preot păcătos muritor, care nu se poate mântui pe sine? El are ca mare-preot pe Fiul 
lui Dumnezeu. Ce nevoie mai are el de slujbele făcute cu atâta fast? El îşi aduce închinarea sa în duh şi în 
adevăr chiar în Locul preasfânt, unde intră prin sângele lui Isus. 


Dar nu numai cu catolicismul roman avem a face când este vorba de desfăşurarea primului punct. Tare 
mi-e teamă că, afară de catolicii romani, vor mai fi mii de oameni care, în inimile lor, privesc la Biserică 
dacă nu pentru mântuire cel puţin ca şi cum ea ar fi un pas ca să ajungă la aceasta. 


Aşa fiind, este de mare însemnătate să înțelegem bine că terenul pe care se strânge Adunarea lui 

Dumnezeu este mântuirea sau viața veşnică; astfel că, oricare ar fi scopul acestei Adunări, el nu e câtuşi de 
puţin acela de a procura membrilor ei mântuirea, întrucât toți aceştia sunt mântuiți înainte de a-i trece 
pragul. 


Adunarea lui Dumnezeu este - de la un capăt la altul - o casă de oameni mântuiți. Ce fapt binecuvântat! 
Ea nu este un aşezământ lăsat cu scopul de a se îngriji de mântuirea păcătoşilor sau de nevoile lor 
religioase. Nu! Ea este un Trup viu, mântuit, format şi adunat de Duhul Sfânt, „pentru ca domniile şi 
stăpânirile din locurile cereşti să cunoască prin ea înțelepciunea nespus de felurită a lui Dumnezeu” 
(Efeseni 3:10) şi pentru a mărturisi în tot universul că Numele lui Isus este de ajuns. 


Dar marele vrăjmaş al lui Isus şi al Adunării ştie bine cât de însemnată şi cât de puternică este mărturia 
pe care e chemată s-o dea pe pământ Adunarea lui Dumnezeu; iată de ce el îşi desfăşoară întreaga sa 
putere infernală, ca să zdrobească această mărturie în toate chipurile. El urăşte Numele lui Isus şi tot 
ceea ce caută să aducă glorie acestui Nume. Aşa se explică împotrivirea lui înverşunată față de Adunare 
privită ca întreg cum şi față de orice arătare locală a ei, în orice loc s-ar afla ea. El n-are nimic de zis 
împotriva unei simple asocieri religioase, întemeiată cu scopul de a satisface nevoile religioase ale 
omului, asociere susținută de autorități sau prin daruri de bună voie. Din partea satanei, puteți să 
întemeiați ce vreți; puteți să faceți orice asociere doriți; puteţi să fiți ce vreți, dar numai Adunarea lui 
Dumnezeu nu; căci pe aceasta el o urăşte de moarte şi va căuta prin tot ce-i stă în putinţă s-o vatăme şi s- 
o ruineze. Dar cât de puternic răsună în urechea credinţei aceste cuvinte mângâ:ietoare ale Domnului 
Isus: „Pe această Stâncă voi zidi Adunarea Mea şi porțile Locuinţei morților nu o vor birui”. 


2. Aceasta ne conduce în mod firesc la al doilea punct, adică centrul în jurul căruia se strânge Adunarea 
lui Dumnezeu. Centrul este Hristos, „piatra cea vie” - după cum citim în 1. Petru 2:4-5: „Apropiați-vă 
de EI, piatra vie, lepădată de oameni, dar aleasă şi scumpă înaintea lui Dumnezeu. Şi voi, ca nişte pietre 
vii, sunteți zidiți ca să fiți o casă duhovnicească, o preoție sfântă şi să aduceţi jertfe duhovniceşti, plăcute 
lui Dumnezeu, prin Isus Hristos.” 


Deci Adunarea lui Dumnezeu se strânge în jurul Persoanei lui Hristos Cel viu; nu în jurul unei 
învățături, oricât de adevărată ar fi ea; nici în jurul unei porunci, oricât de însemnată ar fi, ci în jurul unei 
Persoane dumnezeieşti, vii. Acesta este un punct de cea mai mare însemnătate: trebuie prins bine, 
păstrat cu tărie şi credincioşie şi apoi recunoscut şi înfăptuit fără încetare. 


pr 


„Apropiaţi-vă de EI!” Nu e vorba să ne apropiem de ceva, de un lucru oarecare, ci de Hristos, de 
Persoana Lui. „Să ieşim afară din tabără la EI” (Evrei 13:13). Duhul Sfânt ne conduce NUMAI la Isus. Şi 
nimic altceva decât aceasta nu ne va fi de folos. Cineva poate să spună că s-a alipit de o biserică, s-a făcut 
membru al unei adunări religioase, s-a alipit de o partidă ori s-a pus în slujba unei cauze sau a unui scop 
oarecare. Toate aceste feluri de a vorbi nu fac altceva decât să întunece şi să încurce înţelesul şi astfel să 
ascundă dinaintea ochilor noştri gândul despre Adunarea lui Dumnezeu. Chemarea noastră nu este să 
ne alipim de un lucru. Când Dumnezeu ne-a ajutat să ne întoarcem la EI, prin Duhul Său ne-a alipit de 
Hristos şi aceasta trebuie să fie de ajuns pentru noi. Hristos este singurul centru al Adunării lui 
Dumnezeu. Şi nu este de ajuns? Nu e prea de ajuns pentru noi să fim „un singur duh cu EI”? De ce să 
mai adăugăm ceva? 


„Acolo unde sunt doi sau trei adunaţi în Numele Meu, sunt şi Eu în mijlocul lor” (Matei 18:20). Ce ne 
trebuie mai mult? Dacă Isus este în mijlocul nostru, ce ne trebuie un preşedinte-om? De ce să nu-L lăsăm 
pe EI, toți din toată inima, să ocupe El scaunul prezidenţial şi de ce să nu ne supunem cu smerenie Lui, 
în toate lucrurile? De ce să ridicăm în casa lui Dumnezeu, sub o înfăţişare sau alta, o autoritate 
omenească? Şi, la drept vorbind, aşa se face şi e bine să dăm lucrurile pe față. 

În aşa-zisa Biserică s-a aşezat omul. Vedem cum lucrează autoritatea omului acolo unde numai 
autoritatea dumnezeiască, singură, ar trebui recunoscută. N-are a face că această autoritate este un papă, 
un pastor, un preot sau un preşedinte. Vorba este că un om s-a aşezat în locul lui Hristos. Poate că papa, 
în câmpul său de lucru, numeşte un cardinal, un legat sau un episcop; sau poate că un preşedinte 
hotărăşte pe cineva să îndemne sau să se roage timp de zece minute. Principiul e unul şi acelaşi: lucrează 
autoritatea omenească pe un teren unde ar trebui recunoscută numai autoritatea lui Dumnezeu. Dar 
dacă Hristos este în mijlocul nostru, ne putem bizui pe El pentru orice lucru. 


Vorbind în felul acesta, ne aşteptăm la următoarea împotrivire din partea apărătorilor autorității 
omeneşti: „Cum - vor spune ei - ar putea o adunare să meargă totdeauna fără s-o prezideze un om? Nu 
s-ar ajunge la tot felul de încurcături şi de neorânduieli? Nu s-ar deschide astfel poarta oricărui 
nechemat, oricărui neînzestrat cu vreun dar, deci neîndreptățit, să se impună adunării? Nu vom vedea 
atunci oameni care se vor ridica în orice împrejurare şi ne vor tulbura cu flecăreala lor şi cu îngâmfarea 
lor supărătoare? Răspunsul nostru este foarte simplu: Isus este tot ce ne trebuie! Ne putem bizui pe El 
în ceea ce priveşte păstrarea ordinei în casa Lui. În mâna Lui cea bună şi puternică trebuie să ne simțim 
în mai multă siguranţă decât în mâinile celui mai îndemânatic preşedinte-om. Toate darurile 
duhovniceşti le avem în Isus. El este izvorul oricărei autorități şi al oricărei slujbe. „EI ţine în dreapta Sa 
cele şapte stele”. Să ne încredem în EI şi EI va îngriji de buna rânduială a strângerii noastre tot aşa de 
deplin cum s-a îngrijit şi de mântuirea sufletelor noastre! lată pentru care pricină la titlul acestei broşuri 
- „Adunarea lui Dumnezeu” - am adăugat cuvintele: „ISUS ESTE DE AJUNS”. 


Noi credem că Numele lui Isus este într-adevăr de ajuns nu numai pentru mântuirea fiecăruia în parte, 
ci şi pentru toate nevoile Adunării - pentru adorare, pentru legătura frățească, pentru slujbă, pentru 
disciplină, pentru conducere, cu un cuvânt pentru tot, tot. Dacă Îl avem pe EI, avem totul şi din belşug. 


lată miezul învățăturii noastre. Singura noastră ţintă este să înălțăm Numele lui Isus, deoarece credem 
că tocmai în casa Sa, El a fost lipsit de cinstea care se cuvine. EI a fost detronat şi în locul Lui a fost pusă 
autoritatea omenească. În zadar dă El un dar pentru slujbă, căci cel ce are darul nu cutează să-l pună în 
lucrare fără pecetea, consacrarea şi încuviințarea omului. Şi nu numai atât, dar, în timp ce un om 
socoteşte necesar să dea unuia şi altuia pecetea, consacrarea şi încuviințarea sa, el însuşi nu are nici un 
pic de dar spiritual şi poate nici pic de viață spirituală - şi totuşi este un slujitor recunoscut. Pe scurt, 
autoritatea omului face un slujitor din cineva care nu are dar din partea lui Hristos; pe când cineva cu un 
dar din partea lui Hristos nu poate fi slujitor fără autoritatea omului. Dacă aceasta nu însemnează o 
necinstire adusă Numelui lui Hristos, nu ştiu ce mai însemnează. 


Cititor creştin, opreşte-te şi cântăreşte bine acest principiu al autorității omeneşti. Mărturisim că dorim 
mult să mergi până la rădăcina lui şi să judeci temeiul lui în lumina Sfintei Scripturi şi a prezenţei lui 
Dumnezeu. Acest principiu este marele punct de deosebire dintre Adunarea lui Dumnezeu şi toate 


sistemele religioase de sub soare. Dacă cercetezi aceste sisteme, de la catolicism şi până la forma cea mai 


rafinată de asociaţie religioasă, vei găsi pretutindeni recunoscută şi cerută autoritatea omului. Cu aceasta 
vei putea funcționa ca slujitor; fără ea nu. Dimpotrivă, în Adunarea lui Dumnezeu, un dar din partea lui 
Hristos - acesta şi numai acesta - face din cineva un slujitor, fără vreo consacrare din partea unei 
autorități omeneşti. „Nu de la oameni, nici printr-un om, ci prin Isus Hristos şi prin Dumnezeu Tatăl, 
care L-a înviat din morți” (Galateni 1:1). lată marele principiu al slujirii în Adunarea lui Dumnezeu. 


Astfel, dacă romano-catolicismul este pus pe aceeaşi treaptă cu toate celelalte sisteme religioase din 
zilele noastre, este de la sine înţeles că aceasta este numai având în vedere principiul autorităților în ceea 
ce priveşte slujirea. Dumnezeu nu lasă ca un sistem care înlătură Cuvântul lui Dumnezeu, care învață 
idolatria, cultul sfinţilor şi al îngerilor precum şi o mulțime de rătăciri şi de superstiții grosolane şi 

respingătoare - să fie privit de noi în acelaşi fel cu organismele religioase în care Cuvântul lui 
Dumnezeu este ținut sus şi unde adevărul Scripturii este mai mult sau mai puțin răspândit. Nimic nu 
poate să fie mai departe de gândurile noastre ca lucrul acesta. Noi credem că papismul, ca sistem 
religios, este abătut de la adevărul Scripturii, cu toate că mulți copii ai lui Dumnezeu au fost în acest 
sistem şi poate că sunt încă înfăşurați de el. 


Cu acest prilej ținem să declarăm deschis că noi credem că în toate comunitățile şi bisericile protestante 
se găsesc sfinți ai lui Dumnezeu - fie ca slujitori, fie ca simpli credincioşi — şi că Domnul îi foloseşte în 
felurite chipuri, binecuvântând lucrarea lor, slujba lor şi mărturia personală. Mai ținem să declarăm că 
nu ne trece prin minte să mişcăm nici un deget ca să atingem vreunul din aceste sisteme. Nu cu ele avem 
noi a face; de ele se va ocupa Domnul. Noi avem a face cu sfinţii din aceste sisteme şi căutăm ca, printr-o 
acțiune spirituală, prin lucrarea cuvintelor Scripturii, să-i scoatem din ele şi să-i ducem să-şi ia cuvenitul 
loc în Adunarea lui Dumnezeu. 


Acestea fiind spuse pentru a ne feri de orice greşeală, ne întoarcem cu o tărie nouă la principiul biblic şi 
spunem că firul autorității omeneşti străbate toate sistemele religioase ale creştinătăţii şi că, pe bună 
dreptate, între biserica Romei şi Adunarea lui Dumnezeu nu este teren comun nici măcar cât un fir de 
păr. Noi credem că un suflet care caută în mod sincer adevărul, ieşind din întunericul papismului, nu se 
poate opri până ce nu ajunge în lumina strălucitoare şi binecuvântată a Adunării lui Dumnezeu. Cine 
caută, va avea nevoie -poate - de ani ca să străbată spațiul dintre ele. Paşii unui astfel de om vor fi înceți 
şi prudențţi; dar dacă urmează lumina cu simplitate, cu sinceritate şi temere de Domnul, nu va găsi 
odihnă între cele două locuri opuse. Adunarea lui Dumnezeu este adevăratul loc al tuturor copiilor lui 


Dumnezeu. Dar vai! Ei nu sunt toți în ea; şi aceasta spre necinstirea Domnului lor. Ei trebuie să fie acolo 
nu numai pentru că Dumnezeu este în mijlocul ei, dar şi pentru că acolo este lăsat să lucreze şi să 
conducă. 


Acest motiv este de cea mai mare însemnătate. Totuşi cineva ar putea spune: „Dumnezeu, nu este El 
pretutindeni? Şi nu lucrează El în locuri felurite?” Fără îndoială, El este pretutindeni şi lucrează chiar în 
mijlocul rătăcirii şi al celei mai mari fărădelegi. Dar El nu este lăsat să conducă în sistemele oamenilor, 
deoarece în acestea - după cum am văzut - totul este autoritatea omului. 


„Totuşi, dacă Dumnezeu întoarce şi binecuvântează suflete într-un sistem, nu este aceasta pentru noi o 
pricină să stăm acolo? Am putea deci să fim chiar în biserica Romei, că doar mulți au fost convertiți şi 
binecuvântați chiar în acest sistem înfricoşător”. (În legătură cu o trezire făcută de curând, am auzit 
vorbindu-se de persoane ale căror suflete au fost trezite în capele catolice). 


Răspundem: cine dovedeşte prea mult, nu dovedeşte nimic; apoi nu se poate scoate nici o îndreptăţire a 
sistemului din faptul că Dumnezeu lucrează şi în el. Dumnezeu este suveran şi poate să lucreze unde-l 
place. Se cade însă ca noi să ne supunem autorității Lui şi să lucrăm acolo unde a poruncit El. Stăpânul 
meu poate să meargă unde-l place; eu însă nu trebuie să mă duc decât acolo unde mi-a spus EI să merg. 


Dar se va mai zice: „Nu este oare primejdie ca oameni nechemaţi, să-şi impună slujba lor Adunării lui 
Dumnezeu? Şi atunci ce deosebire este între Adunare şi sistemele oamenilor?” Răspundem: „Da, există 
această primejdie, dar atunci aşa ceva s-ar petrece împotriva principiului, nu potrivit lui.” Aceasta este 
toată deosebirea. Să nu-şi închipuie cineva că, luptând pentru adevărul despre Adunarea lui Dumnezeu, 
trecem cu vederea sau uităm primejdiile la care este supusă Adunarea. Departe de noi aşa ceva. Când 
cineva a avut 28 de ani de experienţă în această privință - cum am avut şi noi - nu se poate să nu fi 
simțit marea greutate cu care avem de luptat, pentru a se menţine pe terenul Adunării lui Dumnezeu. 
Dar atunci chiar încercările, primejdiile şi greutăţile nu se arată decât cu atâtea dovezi - apăsătoare, 

bineînţeles - ale adevăratei poziţii; şi dacă cineva ar spune că nu este alt leac decât să apelăm la 
autoritatea omului - adică să punem un om în locul lui Hristos - să ne întoarcem deci la sistemele 
omeneşti, - atunci noi vom declara fără cea mai mică şovăire că leacul ar fi mult mai rău decât răul 
însuşi. Într-adevăr, dacă noi am adopta lucrul acesta, atunci el n-ar fi altceva decât cea mai tristă arătare 
a răului, căci nimeni nu s-ar plânge de un astfel de lucru ca de ceva rău, ci, dimpotrivă, ne-am lăuda cu 
el, privindu-l ca rod al aşa zisei „bune orânduieli”. 


Dar - binecuvântat să fie Dumnezeu! - este un leac. Care? „Eu sunt acolo în mijlocul lor.” Şi este de 
ajuns. Aceasta nu înseamnă că este un papă, un prelat, un slujitor sau un preşedinte în mijlocul lor, în 
fruntea lor. Gândul acesta nu se găseşte nicăieri în Noul Testament, de la un capăt al lui până la celălalt. 
Chiar în privința adunării din Corint, unde era încurcătură şi lucruri grele, apostolul cel insuflat nu se 
gândeşte la un preşedinte-om. 


„Dumnezeu nu este un Dumnezeu al neorânduielii, ci al păcii, ca în toate bisericile sfinților” (1. 
Corinteni 14:33). Dumnezeu era acolo, ca să păstreze buna rânduială. Era nevoie ca cei din Corint să 
privească la EI, nu la un om, orice titlu ar fi purtat acesta. Să pui un om ca să păstreze buna rânduială în 
Adunarea lui Dumnezeu, aceasta însemnează curată necredinţă şi o insultă adusă prezenţei lui 
Dumnezeu. Ni s-a cerut adesea să arătăm cuvinte din Scriptură în sprijinul gândului că Dumnezeu este 
de față în Adunare. La aceasta răspundem: „Eu sunt acolo” şi „Dumnezeu nu este un Dumnezeu al 
neorânduielii.” Pe aceşti doi stâlpi putem să stabilim cu izbândă adevărul glorios despre prezența lui 
Dumnezeu în Adunare - adevăr care trebuie să păzească pe toți aceia care-l primesc din partea lui 
Dumnezeu şi-l țin şi totodată să-i izbăvească de orice sistem omenesc, orice nume ar purta el. Minţii 
noastre îi este cu neputinţă să recunoască pe Hristos ca centru şi conducător suveran în Adunare şi de 
aceea încuviințează întronarea omului acolo. Dar, când am gustat odată dulceața de a fi supuşi lui 
Hristos, nu mai putem niciodată să ne plecăm sub jugul robiei omului. Aceasta însă nu înseamnă 
nesupunere, nici teamă de control. Nu. Este numai şi numai refuz de a ne pleca în fața unei false 
autorități şi totodată refuz de a încuviința o uzurpare vinovată. 


Îndată ce vedem că omul a uzurpat autoritatea în aşa zisa Biserică, întrebăm simplu: „Tu cine eşti?” şi ne 
retragem în cercul în care Dumnezeu singur este recunoscut. „Totuşi sunt greşeli, sunt rele şi sunt 
abuzuri chiar şi în acest cerc.” Fără îndoială; dar, dacă există şi aici astfel de lucruri, avem pe Dumnezeu 
care să îndrepte, care să vindece. Apoi, dacă o adunare este tulburată că s-au strecurat în ea oameni 
nepricepuți, oameni care nu s-au măsurat niciodată în prezenţa lui Dumnezeu, oameni care n-au nici 
bună cuviință, nici spirit de dreptate şi totuşi declară că sunt conduşi de Duhul Sfânt, oameni neliniştiți 
care doresc să fie ceva şi care țin adunarea într-o stare de teamă nervoasă cu privire la ceea ce s-ar putea 
întâmpla, ei bine, o adunare pusă la o încercare atât de grea, ce ar trebui să facă? Să părăsească oare 
terenul cu mâhnire şi dezamăgire? Să lase oare totul la o parte ca pe o istorisire închipuită, ca pe o 
himeră zadarnică? Da, aşa au făcut unii, dovedind prin aceasta că n-au înțeles niciodată ceea ce făceau 
sau, dacă au înțeles, totuşi n-au avut credinţă ca să stăruiască. Domnul să aibă milă de ei şi să le deschidă 
ochii, ca să vadă de unde au căzut şi să ajungă să înțeleagă cum se cuvine ce este Adunarea lui 
Dumnezeu spre deosebire de cele mai atrăgătoare sisteme omeneşti! 


Dar ce trebuie să facă Adunarea când se ivesc abuzuri în mijlocul ei? Simplu: să privească la Hristos ca la 
stăpânul casei Lui; să-L recunoască în locul care îi aparține; să pună Numele lui Isus să lucreze în 
privința abuzului, oricare ar el. Va spune cineva că aceasta nu este de ajuns? Dar a fost încercat acest 
mijloc şi a dat greş? Nu credem. Nu putem crede aşa ceva. Putem să spunem cu toată siguranța: dacă 
Numele lui Isus nu este de ajuns, nu vom recurge niciodată la om şi la biata lui orânduială. Cu ajutorul 
lui Dumnezeu, nu vom şterge niciodată Numele cel fără seamăn al lui Isus de pe drapelul în jurul căruia 
ne-a adunat Duhul Sfânt, pentru a pune în locul lui numele pieritor al unui muritor. 

Cunoaştem foarte bine marile greutăți şi încercările care se leagă de Adunarea lui Dumnezeu. Credem 
însă că aceste greutăți şi încercări țin neapărat de Adunare. Sub bolta albastră a cerului nu este nimic 
altceva care să fie urât de diavolul aşa cum este urâtă Adunarea lui Dumnezeu. Împotriva ei, diavolul 
pune în mişcare cerul şi pământul. În această privință am văzut multe. De pildă, un evanghelist se duce 
într-un loc şi predică, spunând că Numele lui Isus este de ajuns pentru mântuirea sufletului; şi mii de 
ascultători îi sorb cuvintele de pe buze. Dar, când acelaşi slujitor se duce mai târziu în acelaşi loc şi, 
predicând aceeaşi Evanghelie, face un pas mai departe şi învaţă că acelaşi Isus este de ajuns ca să 
răspundă tuturor nevoilor pe care le are o adunare de credincioşi, atunci se va vedea combătut din toate 
părţile. Pentru ce? Pentru că satan urăşte până şi cea mai mică arătare a Adunării lui Dumnezeu. 


Priviţi un oraş care de veacuri stă cufundat în bezna formalismului religios, un popor mort adunându-se 
o dată pe săptămână ca să audă pe un mort cum face o slujbă religioasă, iar restul săptămânii trăind în 
păcat şi în nebunie. Nu este acolo nici măcar o singură suflare de viață, nici frunză care să se mişte. Aşa 
ceva îi place diavolului. Dar cum se duce acolo cineva care înalță steagul Numelui lui Isus - Isus pentru 
fiecare în parte şi Isus pentru Adunare - numaidecât se observă o schimbare: furia iadului a fost pusă în 
mişcare; ea ridică o împotrivire plină de întuneric şi de teamă. 


lată cum se explică furioasele atacuri îndreptate de atâta vreme împotriva celor ce ţin să stea pe terenul 
Adunării lui Dumnezeu. Fără îndoială, nu ascundem faptele vrednice de disprețuit, greşelile şi căderile. 
Am dat destule prilejuri vrăjmaşului prin nestatornicie. Am fost o mărturie slabă, fără putere, o lumină 
şovăielnică. Pentru toate acestea trebuie să ne smerim adânc în fața lui Dumnezeu. Nimic nu e mai 
necuviincios decât să ne împodobim cu titluri pretenţioase şi să ne luăm dreptul de a fi mari în Biserică. 
Locul nostru este în țărână. Da, frați preaiubiți, să ne judecăm fiecare înaintea Domnului şi să ne 
mărturisim Lui: iată locul în care trebuie să stăm. 


Cu toate acestea, nu trebuie să lăsăm să ne scape gloriosul adevăr despre Adunarea lui Dumnezeu 
pentru că n-am reuşit să-l înfăptuim. Nu trebuie să judecăm adevărul prin ceea ce am făcut noi din el, ci 
în lumina lui să judecăm ceea ce am făcut noi. Să ocupi terenul hotărât de Dumnezeu este una şi să 
umbli cu credincioşie pe acest teren este alta, şi deşi este drept să judecăm purtarea noastră în lumina 
principiilor biblice, totuşi adevărul rămâne, şi putem fi siguri că diavolul urăşte adevărul cu privire la 
Adunare. O mână de oameni simpli, adunaţi în Numele lui Isus, ca să frângă pâinea, sunt un spin în 
coasta diavolului. Este adevărat că o astfel de adunare stârneşte mânia oamenilor mai ales când ea 
leapădă serviciile şi autoritatea lor, ceea ce nu pot să suporte. Totuşi, noi credem că rădăcina întregii 
chestiuni se găseşte în ura lui satan față de mărturia specială dată de Adunare cu privire la faptul că 
Numele lui Isus este de ajuns ca să răspundă tuturor nevoilor posibile ale Adunării lui Dumnezeu. lată 
într-adevăr o mărturie aleasă şi noi dorim fierbinte s-o vedem dată cu cea mai mare credincioşie. 


Ştim că această mărturie întâmpină o înverşunată împotrivire. Lucrurile se petrec cum s-a întâmplat cu 
prizonierii înapoiați din ludeea pe vremea lui Ezra şi Neemia. Să ne aşteptăm să întâlnim mulți ca 
Rehum şi Sanbalat. Neemia ar fi putut să ridice în oricare alt loc din lume un zid oarecare - dar nu pe cel 
de la Ierusalim - şi Sanbalat nu l-ar fi mustrat. Dar ridicarea din nou a zidurilor lerusalimului era o 
jignire de neiertat. De ce? Fără îndoială, pentru că Ierusalimul era centrul pământesc al lui Dumnezeu, în 
jurul căruia şi astăzi El vrea să adune semințiile lui Israel. lată taina împotrivirii vrăjmaşului. Şi nu 
treceţi cu vederea disprețul lui: „Dacă se va sui o vulpe, le va dărâma zidul lor de piatră” (Neemia 4:3). 
Şi totuşi, Sanbalat şi tovarăşii săi n-au putut să-l dărâme. Ei ar fi putut să oprească lucrarea prin lipsa de 
credinţă şi de energie a iudeilor, dar n-au fost în stare să dărâme zidul pe care l-a ridicat Dumnezeu. 
Câtă asemănare cu timpurile de azi! 


Într-adevăr, nu-i nimic nou sub soare. Şi astăzi este dispreţ, dar şi o adevărată alarmă. Dacă cei ce se 

adună în Numele lui Isus ar fi cu inimile mai alipite de prețiosul lor centru, ce mărturie ar da! Ce putere! 
Ce biruință! Cu câtă tărie ar vorbi El celor din jurul Său! „Căci unde sunt doi sau trei adunați în Numele 
Meu, acolo sunt şi Eu în mijlocul lor.” Sub soare, nu este altceva asemănător, oricât de slabă şi de 
neînsemnată ar părea o astfel de adunare. Domnul să ridice - spre lauda Sa - o astfel de mărturie pentru 
EI în aceste zile din urmă! EI să-i înmulțească roada prin puterea Duhului Sfânt! 


3. Să venim acum la al treilea punct şi anume: care este puterea prin care se strânge Adunarea? Şi în 
această privință omul şi lucrarea lui sunt date la o parte. Nu voinţa omului este aceea care face o alegere; 
nici mintea omului care descoperă; nici părerea omului care recomandă; nici cugetul omului care cere. 
NU, ci Duhul Sfânt este puterea care adună sufletele în jurul lui Isus. După cum Isus este singurul 
centru, tot aşa Duhul Sfânt este singura putere care adună. Şi unul şi celălalt nu depind deloc de om. Şi 
aceasta se înfăptuieşte acolo unde sunt doi sau trei adunați, căci nu se spune „unde doi sau trei se 
întâlnesc”. Mai multe persoane pot să se întâlnească în jurul unui centru oarecare, pe un teren oarecare şi 
printr-o înrâurire oarecare şi să formeze un club, o societate, o asociație, o comunitate. Dar Duhul Sfânt 
este Acela care adună sufletele în jurul lui Isus pe terenul mântuirii; şi oriunde se face lucrul acesta, 
acolo este Adunarea lui Dumnezeu. Aceasta poate nu cuprinde pe toți sfinții lui Dumnezeu dintr-o 
localitate, totuşi ea se află pe terenul lui Dumnezeu. Ea poate nu este alcătuită decât din „doi sau trei”, 
deşi în sistemele religioase din aceeaşi localitate ar putea fi sute de creştini; numai cei „doi sau trei” se 
găsesc deci pe terenul Adunării lui Dumnezeu. 


Acesta este un adevăr simplu: un suflet călăuzit de Duhul Sfânt se va aduna numai în Numele lui Isus. 
Dacă ne adunăm în jurul oricărui alt lucru - fie în jurul unui adevăr oarecare, fie în jurul unei orânduieli 
sau porunci - în cazul acesta nu suntem conduşi de Duhul Sfânt. Aceasta nu este o problemă de 
mântuire. Mii de oameni sunt mântuiţi de Hristos fără ca totuşi să-L recunoască pe EI ca centru al lor. Ei 
se adună în jurul unei forme de conducere a bisericii, în jurul unei învățături favorite, în jurul unei 
orânduieli speciale, în jurul unui om înzestrat. Duhul Sfânt însă nu va aduna niciodată pe nimeni în 
jurul vreunui om sau în jurul vreunui lucru; nu, Duhul Sfânt adună numai în jurul lui Hristos Cel înviat. 
Acesta este adevărat despre întreaga Adunare a lui Dumnezeu de pe pământ; şi fiecare adunare locală, 
oriunde s-ar găsi ea, trebuie să înfățişeze Adunarea întreagă. Totuşi puterea Adunării va atârna mult de 
măsura în care fiecare mădular al Trupului se adună acolo cu toată inima în jurul Numelui lui Isus. Dacă 
mă alipesc de o ceată care are păreri deosebite, dacă sunt atras de una sau mai multe persoane ori de 
vreo învățătură, într-un cuvânt dacă nu este la mijloc puterea Duhului Sfânt, care să mă conducă spre 
adevăratul centru al Adunării lui Dumnezeu, - atunci nu voi fi decât o piedică, o greutate, o pricină de 
slăbiciune; şi în loc să adaug ceva la lumina şi la folosul general, voi face dimpotrivă. Aceasta este ceva 
practic şi ar trebui să ne facă să ne judecăm şi să ne cercetăm inimile cu privire la ceea ce ne-a atras spre 
Adunare şi cu privire la purtarea noastră în mijlocul ei. Suntem pe deplin încredințați că mărturia 
Adunării a slăbit mult datorită atâtor persoane care nu cunosc adevărata lor poziție. Astfel, unii vin la 
Adunare, pentru că găsesc acolo o învăţătură şi o binecuvântare pe care nu le pot găsi în altă parte. Alții 
vin aici, pentru că le place simplitatea lucrurilor. Alţii vin căutând iubire. Nimic din toate acestea nu 
sunt la înălțimea Centrului care trebuie să ne adune. Noi trebuie să venim în adunare pentru simplul 
motiv că Numele lui Isus este singurul steag; înălțat acolo şi pentru că Duhul Sfânt ne-a adunat în jurul 
Lui. 


Fără îndoială, învățătura care ne zideşte este foarte prețioasă şi trebuie s-o avem - dată cu mai multă sau 
mai puțină putere - acolo unde totul este în bună rânduială. Tot astfel, în privința adorării, ştim bine că 
vom fi într-adevăr simpli şi sinceri când credem că Dumnezeu este de față şi când recunoaştem deplina 
suveranitate a Duhului Sfânt şi ne supunem ei. În privinţa iubirii, spunem: dacă ne ducem la adunare ca 
să găsim iubire, vom fi dezamăgiţi în chip sigur; dar, dacă am ajuns în stare să cultivăm iubirea şi să o 

dăm altora, atunci să fim siguri că o vom întâlni într-o măsură mult mai mare decât ne-am aştepta sau 
decât am merita-o. În general, se constată că cei care se plâng mereu de lipsă de iubire din partea unora, 
nu au ei înşişi iubire față de alţii; pe de altă parte, cei care umblă cu adevărat în iubire vă vor spune că în 
mii de cazuri li s-a arătat o atât de mare iubire că n-au fost vrednici de ea. Să ne gândim că cel mai bun 
mijloc de a scoate apă cu o pompă goală este să punem puţin apă în ea. Ne străduim şi pompăm până nu 
mai putem; apoi plecăm amărâţi, plângându-ne că nu este pompa bună; dacă am fi pus însă în ea numai 
puţină apă, am fi dobândit în schimb atâta apă, încât ar fi fost în stare să ne satisfacă toate nevoile. 


Nu ne putem face decât o slabă idee de ceea ce ar fi Adunarea când fiecare s-ar lăsa condus de-a dreptul 
de Duhul Sfânt şi când fiecare s-ar aduna numai şi numai în jurul lui Isus. Atunci nu ne-am mai plânge 
de strângeri apăsătoare, obositoare. N-am mai vedea arătându-se omul firesc şi lucrarea lui agitată a firii 
pământeşti, care îndrăzneşte să facă o rugăciune, să vorbească doar ca să se afle în treabă şi să propună o 
cântare doar ca să umple un gol. Atunci fiecare şi-ar cunoaşte locul său în prezența Domnului; fiecare 
vas înzestrat cu dar ar fi umplut, pregătit şi întrebuințat de mâna Stăpânului; fiecare privire ar fi 
îndreptată spre Isus, fiecare inimă ar fi ocupată cu El. Un capitol din Scriptură citit ar fi ascultat ca însuşi 
glasul lui Dumnezeu. Dacă cineva ar spune un cuvânt, acesta ar vorbi inimii cu putere. Dacă s-ar înălța o 
rugăciune, aceasta ar duce sufletele chiar în prezenţa lui Dumnezeu Însuşi. Dacă s-ar cânta o cântare, ea 
ar înălța duhurile până la Dumnezeu şi ar răsuna cum răsună coardele harfelor cereşti. N-am mai avea 
cuvântări goale, învățături sau chiar predici în rugăciune - ca şi cum am vrea să învăţăm noi pe 
Dumnezeu; n-am mai avea rugăciuni la adresa vecinilor noştri şi n-am mai cere pentru ei tot felul de 
haruri de care - ce trist! - noi ducem lipsă; n-am mai cânta cântări doar de dragul muzicii. Toate acestea 
ar fi înlăturate. Ne-am simți atunci chiar în sanctuarul lui Dumnezeu şi ne-am bucura cum ne vom 
bucura atunci când vom adora pe Dumnezeu în pridvoarele cereşti, de unde nu vom mai pleca 
niciodată. 


Dar va întreba cineva: „Unde găsim toate acestea aici pe pământ?” Într-adevăr, una este să arăţi pe hârtie 
un frumos ideal şi alta este să-l înfăptuieşti în mijlocul rătăcirii, al căderii şi al neputinței. Totuşi, prin 
harul lui Dumnezeu, unii dintre noi au gustat câte ceva din această binecuvântare; ne-am bucurat uneori 
de clipe cereşti pe pământ. De le-am avea mai dese! Domnul să lucreze, în îndurarea Sa, şi să ridice 
nivelul Adunării în toate locurile! Să ne facă El şi mai mult în stare să gustăm o părtăşie şi mai strânsă cu 
EI şi să-i aducem o închinare sub călăuzirea Duhului Sfânt! Tot El să ne ajute ca în viața noastră 
particulară să umblăm zi de zi judecându-ne pe noi înşine în căile noastre în sfânta Lui prezenţă în aşa 
fel, încât cel puţin să nu ajungem o greutate pentru Adunare! 


Şi apoi, chiar dacă nu suntem în stare să ajungem cu experiența noastră la ceea ce este Adunarea, să nu 
ne mulțumim cu mai puțin. Să căutăm să trăim pe treapta cea mai înaltă şi să cerem fierbinte să fim 
ridicaţi acolo! În ceea ce priveşte terenul Adunării, să-l păstrăm cu o îndărătnicie hotărâtă şi să nu ne 
învoim niciodată, nici măcar o singură clipă, să ocupăm alt teren. Cât priveşte tonul şi caracterul 
Adunării, ele pot să se schimbe: depinde de credinţa şi de starea duhovnicească a celor ce sunt adunați. 
Acolo unde se capătă încredințarea că tonul este jos, când se simte că strângerile laolaltă s-au răcit, când 
de obicei se spun şi se fac lucruri pe care frații duhovniceşti le văd că nu sunt bune, - atunci toți cei ce le 
văd să se îndrepte spre Dumnezeu - şi să se îndrepte fără încetare spre EI cu încredere, şi în mod sigur El 
va asculta şi va răspunde. În felul acesta încercările şi frământările nelipsite din Adunarea lui Dumnezeu 
vor avea urmarea fericită că ne vor apropia mai mult de EI. 


Trebuie să ne aşteptăm la greutăți şi încercări în Adunare pentru că ea este adevăratul şi singurul lucru 
dumnezeiesc pe acest pământ. Diavolul va desfăşura toate puterile sale ca să ne alunge de pe acest teren 
sfânt şi adevărat. El va încerca răbdarea fiecăruia, temperamentul fiecăruia, va răni sentimentele, va 
căuta să facă rău în mii de feluri, cu alte cuvinte va întrebuința tot ce-i stă în putință ca să ne facă să 

uităm Adunarea. 


Este bine să ne aducem aminte că numai prin credință putem să ne păstrăm pe terenul dumnezeiesc. De 
altfel, tocmai aceasta este însuşirea Adunării lui Dumnezeu, însuşire care o deosebeşte de toate sistemele 
omeneşti. Şi pe acest teren nu putem umbla decât prin credință. Mai mult decât atât, dacă urmărim să 
fim ceva aici, să dobândim un loc, să ne înălțăm - aceste lucruri nu trebuie să le căutăm în Adunare. Mai 
curând sau mai târziu, în Adunare ne va fi arătată starea în care ne aflăm. În Adunarea lui Dumnezeu, 
nu se ia în seamă dorința noastră de mărire pământească sau lumească. Prezenţa lui Dumnezeu 
vestejeşte o astfel de dorinţă şi respinge orice pretenţie a firii omeneşti. 


În sfârşit, nimeni nu poate să stea în Adunare dacă trăieşte în vreun păcat ascuns. Prezenţa lui 
Dumnezeu este supărătoare pentru un astfel de om. N-am avut noi adesea în Adunare un sentiment de 
nelinişte, pricinuit de amintirea atâtor lucruri rele care s-au strecurat în viața noastră în decursul 
săptămânii? Gânduri rele, gânduri nefolositoare, umblare mai puțin duhovnicească - toate acestea ne 
apasă duhul şi ne frământă conştiinţa în Adunare. De unde vine aceasta? Din faptul că atmosfera 
Adunării este mai sănătoasă decât aceea pe care am respirat-o în cursul săptămânii când nu am stat în 
prezenţa lui Dumnezeu în viața noastră particulară şi nu ne-am judecat. Dar când ne luăm adevăratul 
nostru loc într-o adunare duhovnicească, inimile ne sunt descoperite, căile pe care am umblat sunt aduse 
la lumină şi această lucrare, care ar fi trebuit să se petreacă în particular - lucrare necesară judecății de 
sine - se petrece la Masa Domnului. În aceasta este ceva trist şi neplăcut pentru noi, dar tocmai un astfel 
de lucru dovedeşte prezenţa lui Dumnezeu în Adunare. Nivelul duhovnicesc al Adunării este foarte 
coborât dacă inimile celor ce vin în ea nu sunt descoperite şi date de gol. 


Pe de altă parte, Adunarea dovedeşte o putere duhovnicească impunătoare când, printr-o puternică 
atmosferă dumnezeiască, ea respinge pe oamenii fără o bună purtare, pe oamenii nepăsători, 
pământeşti, lumeşti, ambițioşi etc... Adunarea lui Dumnezeu nu are loc pentru astfel de persoane, care 
numai afară respiră liber. Nu putem să trecem cu vederea că mulți au părăsit terenul Adunării, deoarece 
căile lor nu se potriveau cu sfințenia acestui loc. Negreşit, este uşor să găseşti drept motiv al plecării 
purtarea acelora de care te desparți. Dar, dacă s-ar da la iveală rădăcinile lucrurilor la fiecare caz în parte, 
am găsi că cei mai mulți părăsesc Adunarea din pricină că nu pot să suporte lumina ei pătrunzătoare. 
„Mărturiile Tale sunt cu totul adevărate; sfințenia este podoaba Casei Tale, Doamne, în veci” (Psalm 
935), 


Trebuie ca răul să fie judecat, căci Dumnezeu nu poate să-l încuviințeze. Dacă o adunare îl îngăduie, 
aceasta nu este de loc Adunarea lui Dumnezeu, cu toate că este alcătuită din cei care mărturisesc că sunt 
creştini. Să pretinzi că eşti o Adunare a lui Dumnezeu şi să nu judeci învățăturile şi căile rele este o 
nedreptate, este ca şi cum ai spune că Dumnezeu şi păcatul pot locui împreună. Adunarea lui 
Dumnezeu trebuie să se păstreze curată, fiindcă ea este locuinţa lui Dumnezeu. Oamenii pot să 
încuviințeze răul şi să numească aceasta liberalism, lărgime de inimă; casa lui Dumnezeu însă trebuie să 
se păstreze curată. Fie ca acest mare adevăr practic să pătrundă până în străfundul inimilor noastre şi să 
aibă o înrâurire sfințitoare asupra mersului şi caracterului nostru! 


4. Câteva cuvinte vor fi de ajuns ca să arătăm, în cele din urmă, care este autoritatea pe temeiul căreia se 
strânge Adunarea lui Dumnezeu. Această autoritate este Cuvântul lui Dumnezeu şi nimic altceva. Legea 
Adunării este Cuvântul cel veşnic al Dumnezeului Celui viu şi adevărat, nu tradiţia, nici învățăturile sau 
poruncile oamenilor. Un loc din Scriptură spre care ne-am îndreptat deseori în decursul acestei scrieri 
arată totodată şi drapelul în jurul căruia se strânge Adunarea, şi puterea prin care se strânge şi 
autoritatea pe temeiul căreia se strânge: Numele lui Isus, Duhul Sfânt, Cuvântul lui Dumnezeu. Şi ele 
sunt aceleaşi pentru întreaga lume. Oriunde m-aş duce: în Noua Zeelandă, în Australia, în Canada, în 

Londra, în Paris, la Geneva sau la Amsterdam, centrul, puterea care adună şi autoritatea sunt aceleaşi: nu 
putem recunoaşte alt centru decât Hristos, altă putere care adună decât Duhul Sfânt, altă autoritate decât 
Cuvântul lui Dumnezeu, altă însuşire decât sfințenia vieții şi curăția învățăturii. 


Aşa este Adunarea lui Dumnezeu şi afară de ea nu putem recunoaşte alta. Da, putem să recunoaştem, să 
iubim pe sfinții lui Dumnezeu ori unde îi găsim; dar sistemele omeneşti le privim ca o necinstire a lui 
Hristos şi potrivnice adevăratelor interese ale sfinților lui Dumnezeu. Dorim fierbinte să vedem pe toți 
creştinii pe adevăratul teren al Adunării. Noi credem că Adunarea este locul adevăratei binecuvântări şi 
al unei puternice mărturii. 


De asemenea, credem că Adunarea dă un anumit fel de mărturie care nu este posibil când sunt divizări, 
chiar dacă fiecare credincios ar fi un om puternic în ce priveşte evanghelizarea ca Whitefield. Nu 
spunem aceasta ca să înjosim lucrarea de vestire a Evangheliei. Dimpotrivă, dorim ca toți să fie nişte 
buni evanghelişti ca Whitefield. Totuşi nu putem să închidem ochii față de faptul că mulți obişnuiesc să 
neglijeze Adunarea sub cuvânt că se duc să vestească Evanghelia. Când mergem pe urmele lor, 
constatăm că nu pot să dea nimic sufletelor care s-au întors la Dumnezeu, parcă nu ştiu ce să facă cu 
aceste suflete. Oamenii aceştia scot pietre din carieră, dar nu ştiu să le cioplească pentru a le pune să 
alcătuiască laolaltă o clădire. Urmarea este că sufletele se împrăştie, ducându-se încoace şi încolo; unele 
au un mers nestatornic, altele trăiesc singuratice, - toate însă lipsindu-se de adevăratul teren al Adunării. 
Noi credem însă că toate aceste persoane ar trebui să-şi ia locul în Adunarea lui Dumnezeu. Ele ar trebui 
să fie adăugate la Adunare „ca să ia parte la frângerea pâinii şi rugăciuni”; ar trebui să se adune în prima 
zi a săptămânii ca să frângă pâinea şi să se aştepte la Domnul Isus Hristos, ca să le zidească prin gura 
aceluia pe care l-a hotărât El. lată calea cea simplă - după gândul dumnezeiesc - care cere, poate mai 
multă credinţă pentru a fi înfăptuită din pricina numeroaselor secte în conflict în zilele noastre, dar 
totuşi calea cea simplă şi adevărată în privința strângerii noastre laolaltă. 


SI SI 


Ne aşteptăm ca lucrul acesta să fie numit „prozelitism”, „prejudecată”, „spirit de partidă” de către aceia 
care privesc ca o dovadă de liberalism şi de lărgime de inimă atitudinea creştinului care spune: „Nu fac 
parte din nici o adunare.” Ei bine, iată o poziţie ciudată, care nu este la locul ei, care, pe scurt, poate fi 
înfăţişată astfel: este vorba de cineva care tăgăduieşte totul, ca să scape de orice răspundere şi să meargă 
cu toți şi cu toate. Este un drum uşor pentru firea noastră şi mai ales pentru cine vrea să capete 
bunăvoința tuturor; dar vom vedea ce se va alege de un astfel de drum în ziua Domnului. Deocamdată, 
pentru vremea de faţă, noi îl privim ca o vădită necredincioşie față de Hristos. În bunătatea Sa, Domnul 
să lucreze şi să ferească pe toți ai Săi de drumul acesta! 


Să nu-şi închipuie cineva că prin aceasta am vrea să spunem că ar fi o nepotrivire între evanghelist şi 
Adunare. Departe de noi gândul acesta. Evanghelistul trebuie să iasă din sânul Adunării şi să fie în 
deplină legătură cu ea; el trebuie să lucreze nu numai ca să aducă sufletele la Hristos, ci să le aducă şi în 
Adunare, unde să vegheze asupra lor păstori puşi de Dumnezeu şi unde să le înveţe învăţători cu dar, 
puşi de Dumnezeu. Nu avem nici cea mai mică dorinţă să tăiem cumva aripile evanghelistului; vrem 
numai să-i călăuzim mişcările. Ne doare inima când vedem o adevărată energie spirituală cheltuită într- 
o lucrare făcută cu o lipsă de temelie puternică. Negreşit este un mare câştig să aduci suflete la Hristos. 
Unirea unui suflet cu Hristos este o lucrare făcută odată pentru totdeauna. Dar oare mieluşeii şi oile n-au 
nevoie să fie laolaltă, ca să aibă parte de îngrijire? Se mulţumeşte cineva să cumpere oi şi apoi să le lase 
să rătăcească pe unde le place lor? Negreşit că nu. Dar unde ar trebui adunate oile lui Hristos? În staule 
făcute de oameni sau în Adunarea lui Dumnezeu? În Adunarea lui Dumnezeu, fără îndoială, căci oricât 
ar fi ea de slabă, oricât ar fi ea de disprețuită, oricât ar fi ea de hulită şi de prigonită - să fim siguri că este 
singurul loc prielnic pentru toți mieluşeii şi toate oile care alcătuiesc turma lui Hristos. Se înțelege, aici 
este răspundere, grijă, nelinişte, trudă, nevoie de neîntreruptă veghere şi rugăciune - lucruri pe care 

carnea şi sângele le ocolesc cât mai mult. 


Da, este plăcut şi atrăgător să cutreieri lumea ca evanghelist, să ai mii de oameni care îţi sorb cuvintele 
de pe buze şi sute de suflete ca pecete a slujbei tale; dar ce faci la urmă cu aceste suflete? Este neapărată 
nevoie să li se arate că adevăratul lor loc este în Adunarea lui Dumnezeu, unde cu toată slăbiciunea celor 
care mărturisesc că sunt creştini, pot să se bucure de părtăşie duhovnicească, de adorare şi de slujba 
lucrătorilor ridicați de Dumnezeu. De aceste lucruri însă sunt legate multe încercări şi grele frământări. 
De altfel aşa a fost şi pe vremea apostolilor. Cei care aveau într-adevăr grijă de turma lui Hristos, au fost 
nevoiți să verse multe lacrimi, să înalțe rugăciuni fierbinți şi să petreacă nopți fără odihnă. Cu toate 
acestea gustau o părtăşie plăcută cu Marele Păstor, iar când se va arăta EI, lacrimile lor, rugăciunile lor, 
vegherile lor, nu vor fi uitate, ci, dimpotrivă, vor fi răsplătite, în vreme ce păstorii mincinoşi, fără suflet, 
care n-au luat toiagul de păstor decât pentru a-şi arăta față de turmă cruzimea lor şi pentru a dobândi de 
la ele un câştig, îşi vor acoperi fața din pricina unei ruşini veşnice. 


Partea a III-a. 


Şi cu aceasta am fi putut să terminăm, dacă n-am fi avut pe inimă să răspundem la trei întrebări, pe care 
le-ar putea pune cititorul. 


1. Cea dintâi întrebare: „Unde se poate găsi, din zilele apostolilor şi până astăzi, ceea ce numiţi 
Adunarea lui Dumnezeu?” Răspunsul este simplu: şi în trecut şi în zilele noastre găsim Adunarea lui 
Dumnezeu în paginile Noului Testament. Pentru noi n-are a face că Ne'ander, Mosheim, Milner şi alții, 
care au scris istorii ale Bisericii n-au izbutit, în interesantele lor cercetări să zărească măcar o singură 
trăsătură a ceea ce noi numim Adunarea lui Dumnezeu de la sfârşitul vremii apostolice şi până în 
secolul nostru. 


Este foarte posibil să fi fost, ici şi acolo, în greul întuneric al evului mediu „doi sau trei” cu adevărat 
„adunaţi în Numele Domnului Isus” sau cel puţin care suspinau după înfăptuirea acestui lucru. Dar, ori 
cum ar fi fost, acest adevăr nu rămâne din pricina aceasta mai puţin neştirbit. Noi nu clădim pe cele 
spuse de istorici, ci pe adevărul fără greş al Cuvântului lui Dumnezeu; şi chiar dacă cineva ar izbuti să 
dovedească acum că vreme de 19 veacuri n-a fost niciodată ca „doi sau trei să se fi adunat în Numele lui 
Isus”, aceasta nu zdruncină de loc întrebarea, care nu sună: „Ce zice istoria Bisericii?” ci „Ce zice 
Scriptura?” Dacă ar fi vreo tărie în argumentul întemeiat pe istorie, ea s-ar aplica deopotrivă şi prețioasei 
rânduieli, care este Cina Domnului. 


Într-adevăr, ce ajunge această orânduire mai bine de o mie de ani? A fost dezbrăcată de unul din 
elementele ei cele mai de seamă, înfăşurată într-o limbă moartă, îngropată în mormântul superstiției şi 
purtând această inscripție: „jertfă fără sânge pentru păcatele celor vii şi ale celor morți.” Şi chiar când, pe 
vremea Reformei, i s-a îngăduit Bibliei din nou să spună ceva conştiinţei omeneşti şi să arunce lumina ei 
vie peste mormântul în care zăcea euharistia (împărtăşania), ce s-a întâmplat? Sub ce formă apare „Cina 
Domnului” în biserica luterană? Sub forma consubstanţialității (care învaţă că în pâine şi în vin ar fi o 
prezenţă tainică a lui Hristos). Luther a respins dogma (învăţătura) catolică a transubstanțierii, care 
spune că pâinea şi vinul se schimbă în trupul şi sângele lui Hristos, dar susține, în luptă îndârjită şi 
neînduplecată cu teologii eleveţieni, că este o prezenţă tainică a lui Hristos cu pâinea şi cu vinul. 


Ei bine, trebuie oare ca noi cei de astăzi să nu luăm „Cina Domnului” după rânduiala arătată în Noul 
Testament? Trebuie oare să adoptăm jertfa liturghiei sau consubstanţialitatea pentru faptul că adevăratul 
înțeles al euharistiei pare să se fi pierdut de către aşa zisa Biserică vreme de atâtea sute de ani? Sigur că 
nu! Atunci ce trebuie să facem? Să luăm Noul Testament şi să vedem ce spune el în privința aceasta, să 

ne închinăm cu supunere şi respect înaintea autorităţii lui şi astfel să luăm „Cina Domnului” în 
dumnezeiasca ei simplitate, sărbătorind astfel sărbătoarea potrivit rânduielii lăsate de Domnul şi 
Învățătorul nostru, care a spus ucenicilor Săi, şi prin urmare şi nouă: „Să faceți aceasta spre amintirea 
Mea!” 


2. Dar poate cineva va mai întreba: „Nu este mai mult decât zadarnic să mai căutăm înfăptuirea 
adevăratului înţeles al Adunării lui Dumnezeu când aşa zisa biserică se află într-o totală stare de 
ruină?” 


La aceasta răspundem tot cu o întrebare: Dacă biserica este în stare de ruină, aceasta ne îndreptățeşte 
oare pe noi să fim nesupuşi adevărului? De vreme ce aşa zisa biserică a greşit, urmează că şi noi trebuie 
să stăruim în greşeală? Nicidecum! Recunoaştem ruina, arborăm drapelul îndoliat deasupra ei, 
mărturisim căderea, recunoaştem partea noastră de vină şi tragem consecinţele acesteia, silindu-ne să 
umblăm umiliți şi fără zgomot în mijlocul ruinii şi totodată recunoscând că noi înşine suntem foarte 
nevrednici. 


Dar cu toate că noi am greşit, Hristos n-a greşit. El rămâne credincios. El nu se poate tăgădui pe Sine 
Însuşi. El a făgăduit că „va fi cu ai Săi în toate zilele, până Ia sfârşitul veacurilor”. Matei 18:20 este o 
făgăduinţă tot atât de sigură azi ca acum 19 veacuri. „Dumnezeu să fie găsit spunând adevărul şi orice 
om mincinos.” Noi respingem învățătura că oamenii ar fi îndreptățiți să alcătuiască biserici şi să pună slujitori în 
ele. Privim aceasta ca o pretenție lipsită cu totul de autoritatea Scripturii. A aduna o biserică şi a ridica lucrători în 
sânul ei, aceasta este lucrarea lui Dumnezeu. Nu a lăsat El pe seama noastră să formăm o biserică şi să 
aşezăm noi lucrători în ea. Fără îndoială, Domnul este plin de milă şi de îndurare față de noi; El ne 
suportă slăbiciunile, trecând peste greşelile noastre; iar, dacă inimile noastre îi sunt credincioase - deşi 
lipsite de cunoştinţă - El nu se va lăsa până nu ne va aduce la o lumină mai mare. Dar nu trebuie să 
facem lucruri împotriva Evangheliei, sub cuvânt că Dumnezeu este plin de har. Tot aşa, nu se cade să 
încuviințăm abaterile sub cuvânt că biserica se găseşte într-o starea de ruină. Trebuie să recunoaştem 
ruina, să ne bizuim pe har, dar să umblăm într-o supunere simplă față de Cuvântul Domnului. Acesta 
este drumul binecuvântării în orice timp. Rămăşița, pe vremea lui Ezra, nu avea pretenție la puterea şi 
strălucirea din zilele lui Solomon, dar se supunea Cuvântului Dumnezeului lui Solomon şi a fost 
binecuvântată în lucrarea ei. Nu zicea nimeni atunci: „Ne găsim într-o stare de ruină şi prin urmare cel 
mai bun lucru pe care-l avem de făcut este să rămânem în Babilon şi să nu mai încercăm nimic.” Nu. Ei 
au mărturisit deschis păcatul lor şi al poporului lor şi s-au încrezut în Dumnezeu. Ei bine, acelaşi lucru îl 
avem de făcut şi noi: să recunoaştem decăderea şi să ne încredem în Dumnezeu. 


3. În sfârşit, dacă cineva ne-ar mai întreba: „Unde se găseşte acum această Adunare a lui Dumnezeu? - 
noi i-am răspunde: „Unde sunt doi sau trei adunaţi în Numele Domnului Isus”. lată unde este Adunarea 
lui Dumnezeu. Avem grijă să spunem că, pentru a dobândi rezultate dumnezeieşti, trebuie să ne găsim 
în condiţiile puse de Dumnezeu. Cine se aşteaptă la astfel de rezultate fără însă a împlini condiţiile 
cerute, va încerca o dezamăgire sigură. Dacă nu ne adunăm cu adevărat în Numele lui Isus, nu avem nici 
un drept să ne aşteptăm ca EI să fie în mijlocul nostru; şi dacă EI nu este în mijlocul nostru, atunci strângerea 
noastră nu va fi decât o biată afacere a noastră. Dar ni s-a dat deosebita favoare de a ne putea aduna în aşa 
fel, încât să ne bucurăm de prezenţa Lui binecuvântată în mijlocul nostru; şi, dacă-L avem pe EI, nu 
avem nevoie să punem să ne prezideze un muritor. Hristos este Domnul propriei Sale case: de aceea nici 
un muritor să nu îndrăznească să-l răpească acest loc. Când Adunarea este strânsă pentru adorare, 
Dumnezeu este cel care prezidează în mijlocul ei şi, dacă lucrul acesta este recunoscut de toți, şuvoiul 
părtăşiei cu EI, al adorării şi al zidirii va curge fără tulburare, fără piedici şi fără abateri *. 

* Trebuie să ştim că este o deosebire între aceste ocazii când Adunarea este strânsă pentru adorare şi prilejurile în 
care unii frați lucrează în mod particular. În aceste din urmă cazuri, evanghelistul sau învățătorul — predicatorul 
sau cel care învață — slujeşte cu darul său, fiind răspunzător față de Stăpânul său. Nu are importanță faptul că 
astfel de lucrări se fac în sala în care de obicei este ocupată de adunare ori în altă parte. Cei care fac parte din 
Adunare pot să fie de față sau nu. Dar, când adunarea, se strânge ca adunare pentru adorare, dacă s-ar întâmpla ca 
cineva, oricât de înzestrat ar fi, să ia alt loc decât cel de frate, aceasta ar aduce stingerea Duhului. 


Totul se petrece într-o dulce armonie. Dar dacă se îngăduie firii pământeşti să lucreze ea, aceasta va 
întrista Duhul şi-l va stinge. În Adunarea lui Dumnezeu, trebuie ca firea pământească să fie judecată, 
cum trebuie judecată de altfel şi în mersul fiecăruia dintre noi, în fiecare zi. 


Trebuie să spunem de asemenea căci greşelile Adunării nu sunt argumente contra adevărului despre 
prezenţa lui Dumnezeu în Adunare, cum nici greşelile fiecăruia dintre noi nu sunt argumente împotriva 
adevărului biblic despre locuirea Duhului Sfânt în cel credincios. 


„Sunteţi dumneavoastră deci poporul lui Dumnezeu? va întreba cineva. Ei bine, nu se mai pune 
întrebarea dacă suntem poporul lui Dumnezeu, ci dacă suntem pe terenul lui Dumnezeu. Dacă nu 
suntem, atunci cu cât vom părăsi mai curând terenul pe care ne aflăm, cu atât va fi mai bine. Că există 
un teren dumnezeiesc, cu tot întunericul şi cu toată încurcătura, ar fi greu să tăgăduim. Dumnezeu nu şi- 
a lăsat poporul Său să umble neapărat în legătură cu abaterea, cu păcatul. 


Şi cum am putea şti dacă suntem pe teren dumnezeiesc sau nu? Foarte simplu: prin Cuvântul 
dumnezeiesc. Să punem în fața Scripturii fără înconjor şi în chip serios toate lucrurile cu care stăm în 
legătură şi să părăsim îndată tot ce nu poate sta în lumina Cuvântului dumnezeiesc! Da, îndată. Dacă ne 
vom opri să cugetăm prea mult, să ne târguim, să punem în balanţă urmările, cu siguranță vom greşi 
drumul. Trebuie să ne oprim, ca să vedem care este gândul Domnului; dar niciodată nu trebuie să 
rămânem pe loc după ce am cunoscut acest gând. Domnul nu ne dă niciodată lumină pentru doi paşi 
deodată. El ne dă lumină pentru un pas şi, dacă lucrăm potrivit acestei lumini, ne dă după aceea şi mai 
multă lumină. „Cărarea celor neprihăniți este ca lumina strălucitoare, a cărei strălucire merge mereu 
crescând până la miezul zilei” (Proverbe 4:18). 


lată cuvinte care dau curaj sufletului: lumina merge mereu crescând; nu se opreşte, nu încetează pentru 
cel care a dobândit-o; dimpotrivă ea „merge mereu crescând” până vom ajunge în lumina desăvârşită a 
zilei celei slăvite. 


Cititorule, stai tu pe terenul dumnezeiesc? Dacă te găseşti pe acest teren, rămâi pe el cu toată inima! Te 
afli într-adevăr pe această cale? Înaintează pe ea cu toate puterile ființei tale morale! Nu te mulțumi 
niciodată cu ceea ce ar însemna mai puțin decât locuirea lui Hristos în tine şi încredințarea că eşti cât mai 
aproape de El. Să nu-ți răpească satan niciodată lucrul acesta, făcându-te să te mulțumeşti cu ceea ce n-ar 
fi decât un nume. Cultivă părtăşia cu Dumnezeu, rugăciunea în taină, judecata de sine! În primul rând, 
fii cu ochii în patru împotriva oricărei forme de orgoliu spiritual! Cultivă umilința, bunătatea, duhul 
zdrobit, gingăşia cugetului în mersul tău particular! Caută să îmbini îngăduința cea mai dulce față de 
alții cu un curaj ca de leu unde este vorba de adevăr! Atunci vei fi o binecuvântare pentru Adunarea lui 
Dumnezeu şi o bună mărturie a gândului biblic că Numele lui Isus este de ajuns. 

